REPUBLIKA SRBIJA

NARODNA SKUPŠTINA

Odbor za kulturu i informisanje

16 broj: 06-2/160-16

29. jul 2016. godine

B e o g r a d

ZAPISNIK

DRUGE SEDNICE ODBORA ZA KULTURU I INFORMISANjE ODRŽANE

28. JULA 2016. GODINE

Sednica je počela u 13,05 časova.

Sednicom je predsedavala Maja Gojković, predsednica Odbora.

Sednici su prisustvovali članovi Odbora*:* Đorđe Vukadinović, mr Jadranka Jovanović, Aleksandar Jugović, Stanija Kompirović, Mirko Krlić, Nataša Mićić, Nataša Mihailović Vacić, Snežana Paunović, Nikola Savić, Hadži Milorad Stošić i Aleksandra Čabraja.

Sednici su prisustvovali zamenici članova Odbora: Vesna Marković (zamenik Vladimira Đukanovića), Bojan Torbica (zamenik Miroslava Lazanskog) i Ljupka Mihajlovska (zamenik Ane Stevanović).

Sednici nisu prisustvovali članovi Odbora: prof. dr Slavica Đukić-Dejanović i Vesna Marjanović, niti njihovi zamenici.

Pored članova Odbora sednici su prisustvovali narodni poslanici: Ognjen Pantović i Zoran Krasić.

**Aleksandre Čabraje** je predložila da se Dnevni red dopuni tačkom četiri koja bi glasila: „Upoznavanje sa dopisom o problemu finansiranja medija u Kragujevcu“.

**Nataša Mićić** istakla je da je u delokrugu rada Odbora i razmatranje aktuelnih pitanja iz oblasti javnog informisanja, a u vezi sa sufinansiranjem projekata u oblasti javnog informisanja radi ostvarenja javnog interesa.

Predložila je da Odbor organizuje javno slušanje na ovu temu, na koje bi pozvao predstavnike Ministarstva kulture i informisanja, komisija Ministarstva i svih zainteresovanih novinarskih i medijskih udruženja.

**Đorđe Vukadinović** je podržao predlog koji je iznela Nataša Mićić, ukazavši članovima Odbora na činjenicu da sednice Odbora za kulturu i informisanje jesu mesto na kojima bi trebalo raspravljati i otkloniti sve nejasnoće iz oblasti javnog informisanja.

Nadovezujući se na predloge za dopunu Dnevnog reda, koje su izneli članovi Odbora, predsednica Odbora predložila je da se Dnevni red dopuni tačkom „ Razno“, u okviru koje bi se razmatrali navedeni predlozi članova Odbora. Istakla je da smatra da bi Odbor u okviru tačke „Razno“ trebalo da usvoji predlog kojim bi se od od Ministarstva kulture i informisanja i Komisije za kategoriju elektronskih medija zatražile sve relevantne informacije o razlozima koje su dovele do izmene Predloga odluke komisije o raspodeli sredstava na Konkursu za sufinansiranje projekata proizvodnje medijskih sadržaja iz oblasti javnog informisanja u 2016. godini.

Na predlog predsedavajućeg, predloženi Dnevni red je dopunjen tačkom četiri koja glasi „Razno“.

Predsednica Odbora, stavila je na glasanje dopunjeni Dnevni red, a članovi Odbora su većinom glasova (11 za, 2 protiv, 2 nije glasalo) utvrdili sledeći

D n e v n i r e d:

1. Informacija o postupku za izbor kandidata za članove Programskog saveta Javne medijske ustanove „Radio- televizija Srbije“;
2. Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nadležni odbor Skupštine Autonomne pokrajine Vojvodine;
3. Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač udruženja izdavača elektronskih medija;
4. Razno.

Pre prelaska na razmatranje utvrđenog Dnevnog reda **usvojen** je bez primedaba, Zapisnik Prve sednice Odbora, održane 3. juna 2016. godine.

Prva tačka Dnevnog reda **- Informacija o postupku za izbor kandidata za članove Programskog saveta Javne medijske ustanove „Radio- televizija Srbije“**

**Maja Gojković** je obavestila članove Odbora da su u materijalu za ovu sednicu Odbora dobili i Informaciju o postupku za izbor kandidata za članove Programskog saveta Javne medijske ustanove „Radio-televizija Srbije“.

Naglasila je da Informacija sadrži kompletnu proceduru postupka izbora kandidata za članove Programskog saveta Javne medijske ustanove "Radio-televizija Srbije".

Upoznala je članove Odbora o svim koracima koje je Odbor preduzeo u postupku sprovođenja javnog konkursa za izbor kandidata za članove Programskog saveta Javne medijske ustanove „Radio-televizija Srbije“.

Napomenula je da je obaveza Odbora da od 37 kandidata koji su ostali pri svojim kandidaturama, izabere 30, nakon čega bi Upravni odbor Javne medijske ustanove „Radio-televizija Srbije“ od 30 predloženih kandidata izabrao 15 članova Programskog saveta RTSa, u skladu sa Zakonom o javnim medijskim servisima.

Iznela je predlog da kandidati ponovo podnesu pisanu izjavu kojom potvrđuju da ne obavljaju javnu i političku funkciju, kao i uverenje da kandidat nije osuđivan i da protiv njega nije pokrenut krivični postupak, istraga i prethodni postupak za krivična dela iz nadležnosti sudova, tužilaštva, ne starije od šest meseci, nakon čega bi Odbor ponovo obavio razgovor sa kandidatima za članove Programskog saveta RTS-a.

**Đorđe Vukadinović** predložio je da služba Odbora pripremi biografije kandidata za članove Programskog saveta RTS-a, kao i da ih elektronskim putem dostavi članovima Odbora, kao materijal za sledeću sednicu Odbora.

Odbor je većinom glasova (14 za, 1 nije glasao) prihvatio predlog da je potrebno da kandidati u roku od 30 dana, ponovo dostave neophodnu dokumentaciju kojom dokazuju da ispunjavaju uslove propisanih Javnim konkursom za izbor kandidata za članove Programskog saveta Javne medijske ustanove „Radio- televizija Srbije“, nakon čega će Odbor ponovo obaviti razgovor sa kandidatima.

Druga tačka Dnevnog reda **- Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nadležni odbor Skupštine Autonomne pokrajine Vojvodine**

**Maja Gojković** je obavestila članove Odbora, da je u petak, 21. jula 2016. godine, dostavila dopis ovlašćenom predlagaču, Odboru za kulturu i javno informisanje Skupštine Autonomne pokrajine Vojvodine, u kojem je navedeno da nijedan od kandidata koji je predložen od strane ovlašćenog predlagača, nadležnog odbora Skupštine AP Vojvodine, nije izabran u skladu sa članom 8. stav 2. Zakona o elektronskim medijima, s obzirom da za njihov izbor nije glasala većina od ukupnog broja narodnih poslanika.

Predsedavajuća je istakla da Odbor za kulturu i informisanje treba da donese Odluku o pokretanju postupka za predlaganje kandidata za člana Saveta Regulatornog tela za elektronske medije, koje predlaže nadležni odbor Skupštine AP Vojvodine.

**Ljupka Mihajlovska** je podsetila članove Odbora da je 2. avgusta 2014. godine, donet Zakon o elektronskim medijima.

Ukazala je na činjenicu da je članom 115. Zakona, predviđena posebna obaveza Regulatornog tela za elektronske medije da uskladi Statut i ostala akta u roku od 90 dana od dana stupanja na snagu.

Naglasila je da saglasno ovom članu Zakona, Statut Regulatora trebalo da bude usklađen do 10. novembra 2014. godine.

Postavila je pitanje da li je Regulator uskladio Statut i Poslovnik o radu Saveta i ukoliko jeste, zašto nije postavio na svoj veb-sajt.

Istakla je da je potrebno da Odbor pokrene pitanje usvajanja Statuta, s obzirom na činjenicu da saglasno članu 33. Zakona, Narodna skupština daje saglasnost na Statut Regulatora.

**Đorđe Vukadinović** podržao je usvajanje Odluke o pokretanju postupka za predlaganje kandidata za člana Saveta Regulatornog tela za elektronske medije, koje predlaže nadležni odbor Skupštine AP Vojvodine.

Predložio je da se u narednom periodu organizuje javno slušanje sa predstavnicima Saveta Regulatora, kako bi javnost, kao i članovi Odbora bili bolje upoznati sa njihovim radom.

**Vesna Marković** je iznela mišljenje da Odbor ne treba da organizuje javna slušanja za sve informacije neophodne za rad Odbora.

Konstatovala je da je potrebno poštovati procedure i nadležnosti koje su propisane zakonima, Poslovnikom Narodne skupštine, kao i drugim aktima.

**Odbor je** većinom glasova (14 za, 1 nije glasao) **doneo Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže nadležni Odbor Skupštine AP Vojvodine**.

Treća tačka Dnevnog reda **- Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač udruženja izdavača elektronskih medija.**

**Maja Gojković** je istakla da je članom 9. stav 1. tačka 4), Zakona o elektronskim medijima propisano da ovlašćenje i dužnost da predlaže člana Saveta Regulatora imaju udruženja izdavača elektronskih medija čiji članovi imaju najmanje 30 dozvola za pružanje audio i audio-vizuelnih medijskih usluga i udruženje novinara u Republici Srbiji, od kojih svako ponaosob ima najmanje 500 članova, ako je registrovano najmanje tri godine pre dana raspisivanja javnog poziva.

Upoznala je članove Odbora da je Gordani Suši, članu Saveta Regulatora, mandat istekao 23. marta 2016. godine, Odlukom Saveta Regulatora, od 22. oktobra 2015. godine.

Predsedavajuća je predložila da Odbor donese Odluku o pokretanju postupka za predlaganje kandidata za članove Saveta Regulatornog tela za elektronske medije koje predlažu udruženja izdavača elektronskih medija.

Povodom ove tačke Dnevnog reda nije bilo diskusije.

**Odbor je** većinom glasova (14 za, 1 nije glasao) **doneo Odluku o** **pokretanju postupka za predlaganje kandidata za članove Saveta Regulatornog tela za elektronske medije koje predlažu udruženja izdavača elektronskih medija**.

Četvrta tačka Dnevnog reda **- Razno.**

**Nataša Mićić** je predložila da se na sledećoj sednici Odbora raspravlja o Konkursu za sufinansiranje projekata proizvodnje medijskih sadržaja iz oblasti javnog informisanja u 2016. godini, s obzirom da su članovi Odbora i celokupna javnost o ovom slučaju informisani samo putem medija.

Istakla je da smatra da je potrebno da članovi Odbora dobiju materijal u pisanom obliku, koji će sadržati sve relevantne informacije o ovoj temi.

Konstatovala je da bi nakon dobijanja izveštaja Ministarstva i Komisije, Odbor trebalo da pozove i njihove predstavnike na sednicu, kako bi se detaljnije upoznali sa svim pojedinostima i odlučili koje će naredne korake Odbor preduzeti.

**Vesna Marković** je istakla da je potrebno da Odbor prvo dobije pisanu informaciju povodom ovog konkursa, a potom i donese odluku o daljim koracima.

**Snežana Paunović, Nataša Mihailović Vacić,** **Jadranka Jovanović i Hadži Milorad Stošić su** podržali predlog koji je iznela VesneMarković i istakli da jetema sufuinansiranja projekata u oblasti javnog informisanja izuzetno važna tema sa kojom je većina članova nedovoljno upoznata.

Zaključili su da je neophodno da Odbor zatraži sve relevantne informacije od Ministarstva kulture i informisanja i Komisije za kategoriju elektronskih medija, kako bi se članovi Odbora detaljno i na pravi način informisali o razlozima zbog kojih je došlo do izmene Predloga odluke komisije o raspodeli sredstava na Konkursu za sufinansiranje projekata proizvodnje medijskih sadržaja iz oblasti javnog informisanja u 2016. godini.

**Maja Gojković** je istakla da nije u delokrugu rada Odbora da menja odluke koje su doneli Ministarstvo i Komisija, već samo da se upozna sa relevantnim činjenicama u vezi sa raspodelom sredstava Komisije Ministarstva kulture i informisanja.

Podržala je predlog da je potrebno da Odbor zatraži sve relevantne informacije od Ministarstva kulture i informisanja i Komisije za kategoriju elektronskih medija

Dodala je da smatra da je neophodno, nakon dobijanja pisanog izveštaja, pozvati predstavnike Komisije za kategoriju elektronskih medija i Ministarstva kulture i informisanja na sednicu Odbora kako bi narodnim poslanicima obrazožili izveštaje koje su podneli Odboru.

Odbor je većinom glasova (12 za, 1 uzdržan) usvojio predlog da se od Komisije za kategoriju elektronskih medija zatraži pisana informacija o načinu raspodele sredstava, a u vezi sa Konkursom za sufinansiranje projekata proizvodnje medijskih sadržaja iz oblasti javnog informisanja u 2016. godini, kao i da se od Ministarstva kulture i informisanja zatraži pisana informacija o razlozima za izmenu Predloga odluke komisije o raspodeli sredstava na Konkursu za sufinansiranje projekata proizvodnje medijskih sadržaja iz oblasti javnog informisanja u 2016. godini.

Odbor je takođe usvojio predlog da se nakon dobijanja pisanih informacija od Komisije za kategoriju elektronskih medija i Ministarstva kulture i informisanja sazove sednica Odbora na koju će se pozvati predstavnici Komisije i Ministarstva da obrazlože svoje pisane izveštaje.

Sednica je završena u 14,05 časova.

SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dana Gak Maja Gojković